Talba għall-qawmien ta' Iżrael mirbuħ Għall-mexxej tal-kor. Ta' wlied Koraħ. Maskil. O Alla, b'widnejna aħna smajna, qaluhulna missirijietna, dak li int għamilt fi żmienhom, li għamilt b'idek fiż-żmien l-imgħoddi. Il-ġnus keċċejt, u lilhom ħawwilt f'arthom; il-popli għakkist, u lilhom frixt bħal friegħi. Ma kienx b'sejfhom li huma ħadu l-art, jew bi driegħhom li kisbu r-rebħa; kienet il-leminija tiegħek u d-driegħ tiegħek, u d-dija ta' wiċċek, għax int ħabbejthom. Inti s-sultan tiegħi u Alla tiegħi, li tajt ir-rebħa lil Ġakobb. Bik nitfgħu lura l-għedewwa tagħna, f'ismek nirfsu fuq dawk li jqumu għalina. Għax mhux fl-ark tiegħi jien nafda, anqas is-sejf tiegħi ma jrebbaħni. Imma int teħlisna mill-għedewwa tagħna, u tfixkel 'il dawk li jobogħduna. F'Alla niftaħru l-ħin kollu; ismek infaħħru għal dejjem. Imma issa warrabtna u ċekkintna, ma għadekx toħroġ mal-eżerċti tagħna. Ġagħaltna nduru lura minn quddiem l-għadu; dawk li jobogħduna ħatfulna ħwejjiġna. Tlaqtna bħal nagħaġ għall-qatla, u fost il-ġnus xerridtna. Begħt il-poplu tiegħek għal ħaġa żgħira; ma qlajtx wisq mill-bejgħ tiegħu. Waqqajtna għaż-żebliħ tal-ġirien tagħna, għaċ-ċajt u t-tkasbir ta' dawk ta' madwarna. Ġibtna fi lsien il-ġnus, u l-popli jħarsu lejna u jħarrku rashom. L-għajb tiegħi quddiemi l-jum kollu, il-mistħija tgħattili wiċċi, għall-kliem ta' żebliħ u tkasbir, quddiem l-għadu li jitħallas minni. Dan kollu ġralna, għalkemm ma nsejniekx, għalkemm ma ksirniex il-patt tiegħek. Ma dorniex mill-fehma tagħna, anqas ħarġu minn triqtek riġlejna. Imma int sħaqtna f'art il-klieb selvaġġi, u b'dell il-mewt għattejtna. Li kieku nsejna isem Alla tagħna, jew ftaħna idejna quddiem xi alla barrani, ma kienx Alla b'dan jintebaħ, hu li jagħraf x'hemm moħbi fil-qalb? Minħabba fik joqtluna l-jum kollu, jgħodduna bħal nagħaġ għall-qatla. Qum! Għax int rieqed, Sid tiegħi? Stenbaħ! La twarrabniex għal dejjem. Għaliex taħbi wiċċek minna? Għaliex tinsa d-dwejjaq u t-tagħkis tagħna? Għax fit-trab ninsabu mitluqa, mixħuta mal-art minn tulna. Qum! Ejja biex tgħinna! Eħlisna, f'ġieħ it-tjieba tiegħek!